Eu am niște repere (pe care mi se pare ciudat că nu le avem absolut toți…) în funcție de care apreciez nivelul de educație, de cultură, de cunoștințe al cuiva, iar dacă e vorba de persoane cu funcții și cu putere de decizie, atunci, ca o consecință firească, acestora le acord, sau nu, încredere. Un agramat, un gîngav, un împiedicat în gînduri și exprimare, consider că nu are dreptul să-mi facă legi, norme de viață, reguli de orice fel, din moment ce nu e în stare să se exprime corect în limba mă-sii (că asta înseamnă limba maternă!).
Ei bine, pe 15 februarie, la ora 13:09, la România TV este invitat ditamai șeful armeții (îi zic așa ca să înțeleagă și domnia sa!) române, generalul Gheorghiță Vlad, care, întocmai și la timp (cine a făcut armata știe ce zic!), trîntește una d-alea grele: "INFORMAȚIILE furnizate de partea americană SPUNE că…". În clipa în care dl. general agramat începe să-mi vorbească despre iminenta invadare a României de către ruși, de necesitatea reintroducerii armeții (poate o înțelege…!) obligatorii și alte d-astea, mai pot avea eu încredere în distinsul șef al Statului Major al Apărării, care nu e-n stare să pună predicatul lîngă subiect după o regulă mai simplă decît trasul la "țintă vacă" (cei cu armata făcută vor înțelege!)?
Hai în civilie! Adică acolo unde dl. (eu chiar cred că e!) Victor Vreme, reporterul RTV revenit cu mult aplomb după oarecare absență, pe 12 ianuarie, la ora 11:10, vorbindu-ne despre una Clotilde Armand, care s-a apucat să bată pe la uși pentru a-i pofti pe bătrînii din Sectorul 1 la o policlinică tocmai deschisă, ne zice că doamna primăreasă a început "SĂ TARGHETEZE străzile unde nu a fost votată…". Curs scurt de engleză pentru cei care nu cunosc limba: "target" se traduce prin "țintă", așadar cretinismul "a targheta" se putea înlocui cu normalul "a ținti"… da, dar ar mai fi putut părea Victor Vreme absolvent de două clase!?
Geniali ca Victoraș păreau și cei de la "Ce spun românii" din 21 februarie, fiindcă la runda finală, întrebați fiind "În ce oraș din Europa găsești cei mai mulți români?", au răspuns, la vreo două minute distanță unul de celălalt, "ITALIA". Cel de-al doilea fiind obligat să dea alt răspuns, întrucît "ORAȘUL ITALIA" fusese deja dat, s-a deșteptat subit și a grohăit apăsat "BULGARIA!". Îmbinînd elementele disparate din această rubrică, zic că băieții ăștia au mari șanse de a ajunge într-o zi și ei generali, chiar șefi de Stat Major!